**Informatīvais ziņojums** **par** **vienošanos** **par kopīgiem pārziņiem personas datu apstrādei saistībā ar sadarbības mehānismu saskaņā ar Eiropas Parlamenta un Eiropas Padomes regulu (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai**

Eiropas Parlamenta un Eiropas Padomes regula (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai (turpmāk – Regula), būs piemērojama no 2020. gada 11. oktobra.

Ar Regulu izveidots tiesisks ietvars:

1. Eiropas Savienības dalībvalstu (turpmāk – dalībvalstis) ārvalstu tiešo ieguldījumu, kas var skart drošību vai sabiedrisko kārtību, izvērtēšanai;
2. sadarbības mehānismam starp dalībvalstīm un Eiropas Komisiju (turpmāk – Komisija) attiecībā uz minētajiem ārvalstu tiešajiem ieguldījumiem.

Sadarbības mehānisma ietvaros notiks informācijas apmaiņa starp dalībvalstīm un Komisiju par ārvalstu tiešajiem ieguldījumiem. Daļa no informācijas apmaiņas starp dalībvalstīm un Komisiju būs saistīta ar personas datiem, piemēram, identifikācijas dati (vārds, amats) un kontaktinformācija:

1. fiziskām personām, kas ir saistītas ar īpašumtiesību struktūru vai iesaistītas ieguldītāju vai mērķuzņēmumu pārvaldībā;
2. fiziskām personām, kuras iesaistītas kontaktpunktu darbībā Komisijā un dalībvalstīs.

Atbilstoši Regulas 14. panta 1. punktam personas datu apstrādi veic saskaņā ar Regulu (ES) 2016/679 un Regulu (ES) 2018/1725 un tikai tiktāl, ciktāl tas nepieciešams, lai dalībvalstis varētu veikt ārvalstu tiešo ieguldījumu izvērtēšanu un lai nodrošinātu šajā regulā paredzētās sadarbības efektivitāti.

Komisija ir sagatavojusi vienošanās projektu par kopīgiem pārziņiem personas datu apstrādei saistībā ar sadarbības mehānismu saskaņā ar Regulu (turpmāk – Vienošanās).

Vienošanās paredz, ka Komisija un dalībvalstis darbojas kā kopīgi pārziņi. Tajā ir noteikts attiecīgo lomu, pienākumu un praktisko pasākumu sadalījums starp Komisiju dalībvalstīm kā kopīgiem pārziņiem saskaņā ar Eiropas Parlamenta un Eiropas Padomes regulas (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK 28. pantu un Eiropas Parlamenta un Eiropas Padomes regulas (ES) 2018/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 26. pantu.

2020. gada 14. jūlijā notika Komisijas ekspertu grupas sanāksme par ārvalstu tiešo investīciju izvērtēšanu Eiropas Savienībā. Tās laikā Komisija prezentēja datu aizsardzības noteikumu piemērošanu personas datu apstrādei, kas saistīta ar Regulas piemērošanu un Komisijas sagatavoto Vienošanos. Minētajā sanāksmē Ekonomikas ministrija uzaicināja piedalīties arī pārstāvi no Datu valsts inspekcijas.

2020. gada 14. jūlijā Ekonomikas ministrija Vienošanos nosūtīja Tieslietu ministrijai, Ārlietu ministrijai un Datu valsts inspekcijai, lūdzot sniegt viedokli vai komentārus. Apkopojot iesniegtos komentārus, Ekonomikas ministrija Komisijai nosūtīja komentārus ar lūgumu precizēt atsevišķus Vienošanās punktus.

2020. gada 7. septembrī norisinājās Komisijas ekspertu grupas sanāksme par ārvalstu tiešo investīciju izvērtēšanu Eiropas Savienībā, kuras darba kārtībā tika pārrunāti saņemtie komentāri no dalībvalstīm par Vienošanos. Minētās sanāksmes laikā Komisija sniedza skaidrojumu, ka Vienošanās ir juridiski saistošs līgums. Vienošanos par kopīgiem pārziņiem plānots parakstīt līdz 2020.gada 11.oktobrim.

Atbilstoši Nacionālās drošības likuma VI nodaļā un Ministru kabineta 2017.gada 3.oktobra noteikumos Nr.606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” paredzētajam Ekonomikas ministrija ir institūcija, kurā iesniedzams pieteikums Ministru kabineta atļaujas saņemšanai. Tāpat arī Ekonomikas ministrija ir sagatavojusi grozījumus, lai nodrošinātu Regulas piemērošanu (skat. Ministru kabineta 2020. gada 18. augusta sēdes protokollēmuma Nr. 49 30.§). Ņemot vērā minēto, Ekonomikas ministrija ir pilnvarojama parakstīt Vienošanos.

**Ekonomikas ministrs Jānis Vitenbergs**

**Vīza:**

**Valsts sekretāra vietnieks Edmunds Valantis**

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

*Agnese Bugaja, 67013176*

*Agnese.Bugaja@em.gov.lv*